Studentepaartjie verongeluk ná vakansieCailin Fourie en Armandt le Roux. (Foto: Verskaf) “Armandt was soos ’n kind in ons huis. Hulle was altyd saam.” Só vertel Cailin Fourie (19) se pa nadat sy studentedogter en haar kêrel, Armandt le Roux (20), Vrydag vroegoggend naby Uniondale in die Wes-Kaap verongeluk het. Cailin en Armandt, albei studente aan die Noordwes-Universiteit (NWU), het Vrydag omstreeks 03:30 in die pad geval na Johannesburg nadat hulle die afgelope twee weke saam met Cailin se gesin in Mosselbaai vakansie gehou het. Die twee jong mense sou Kersfees saam met Armandt se gesin deurbring. Hulle was egter op pad daarheen in ’n trompop fratsbotsing sowat 6 km buite Uniondale betrokke. Die ongeluk het omstreeks 05:15 plaasgevind. Albei is op slag dood. “Hulle was die mooiste twee kinders,” vertel Freddie Fourie, Cailin se pa. “Hulle was baie lief vir mekaar en baie lief vir die Here. Hulle was ook albei baie goed in sport en akademies sterk.” Cailin het vanjaar haar eerste jaar in onderwys by die NWU voltooi en Armandt sy tweede jaar in elektromeganiese ingenieurswese. Albei het die onderskeidings ingeryg, onthou Freddie. “Cailin was lief vir fietsry en Armandt vir swem. Hulle het saam fietsgery en gehardloop. Hulle het alles saamgedoen.” Die paartjie het albei matriek aan die Hoërskool Monument in Krugersdorp behaal en sou in Februarie volgende jaar vyf jaar saam wees. Cailin het net Dinsdag haar 19de verjaarsdag gevier.